Prekladacia správa 

Rada vlády SR pre verejnú správu je poradný, iniciatívny a koordinačný orgán vlády SR v otázkach výstavby organizačných štruktúr, pôsobnosti a racionálnej funkčnosti orgánov verejnej správy. Je tiež miestom pre konzultáciu navrhovaných riešení na úrovni štátnej správy a územnej samosprávy. V návrhu na personálne obsadenie Rady vlády SR pre verejnú správu sa rieši aktuálna situácia, ktorá vznikla po parlamentných voľbách v septembri 2002 a komunálnych voľbách v decembri 2002.  Predseda Rady vlády SR pre verejnú správu, ktorým je na základe štatútu rady vlády minister vnútra, požiadal svojím listom zo dňa 15. novembra 2002 príslušných ministrov, Združenie miest a obcí Slovenska, Úniu miest Slovenska,  magistráty hlavného mesta SR Bratislavy a mesta Košice o návrh na menovanie ich zástupcu v Rade vlády SR pre verejnú správu. Zainteresované ústredné orgány štátnej správy buď potvrdili doterajších zástupcov v rade vlády, alebo navrhli nových. Združenie miest a obcí Slovenska a Únia miest Slovenska potvrdili za členov rady doterajších zástupcov. Nových zástupcov po komunálnych voľbách navrhli magistráty Bratislavy a Košíc. 

Rovnako ako v predchádzajúcom volebnom období sa navrhuje, aby stálych členov v Rade vlády SR pre verejnú správu mali z ústredných orgánov štátnej správy Ministerstvo financií SR, Ministerstvo výstavby a regionálneho rozvoja SR, Ministerstvo školstva SR, Ministerstvo práce, sociálnych vecí a rodiny SR a Ministerstvo životného prostredia SR. Zastúpenie jednotlivých krajov na úrovni štátnej správy a samosprávy sa navrhuje riešiť na úrovni prednostov krajských úradov a predsedov samosprávnych krajov. V nadväznosti na ďalšie subjekty zúčastňujúce sa procesov verejnej správy sa odporúča za stáleho člena rady tiež zástupca Ekonomickej univerzity v Bratislave - vedúci katedry verejnej správy a regionálneho rozvoja. Stálym členom rady sa ponecháva doterajší zástupca Slovenského odborového zväzu verejnej správy. Zástupcovia Národnej rady SR, Úradu vlády SR a Splnomocnenec vlády pre decentralizáciu verejnej správy (uznesenie vlády SR č. 1371 z 18. decembra 2002) budú prizývaní na každé zasadnutie rady vlády. Účasť zástupcov ďalších ústredných orgánov štátnej správy bude zabezpečená v nadväznosti na obsahové zameranie konkrétneho zasadnutia rady vlády. Za podpredsedu Rady vlády SR pre verejnú správu sa navrhuje menovať štátneho tajomníka Ministerstva vnútra SR Ing. Martina Pada. Za tajomníka Rady vlády SR pre verejnú správu sa odporúča ponechať Ing. Jozefa Búšika, CSc., doterajšieho tajomníka Rady vlády SR pre verejnú správu z Ministerstva vnútra SR.

komplexný zoznam členov rady vlády je uvedený v prílohe.

Materiál  vzhľadom na svoj charakter sa nepredkladá na medzirezortné pripomienkové konanie. Všetky návrhy na personálne obsadenie rady vlády boli odsúhlasené so zainteresovanými orgánmi a inštitúciami. V zmysle tohto postupu je spracovaný aj návrh uznesenia vlády.

Materiál nemá finančný, ekonomický, environmentálny vplyv ani vlyv na zamestnanosť.